Ope brief: 'n Oproep tot aksie teen plaasmoorde | Maroela Media
Ek is Flip Buys, voorsitter van die Solidariteit Beweging en van AfriForum se direksie. Ek wil vandag met julle praat oor die plaag van verskriklike plaasaanvalle en wil julle vra om saam met ons daarteen te kom staan.
Daar is groeiende vervreemding en woede onder Afrikaners oor die gruwelike plaasmoorde in die land. Dit word vererger deur die regering se jare lange ontkenning van die krisis en sy onderspeling daarvan as deel van gewone misdaad in Suid-Afrika. Maar die toenemende wreedheid daarvan wys dat dit in werklikheid naakte terreur en 'n onverklaarde misdaadoorlog teen onskuldige boere is. Om dit as gewone misdaad af te maak, is om aandadig te wees aan die bloedvergieting. Die regering skreeu kliphard as boere verkeerd optree, maar fluister saggies as dit by die veroordeling van plaasmoorde kom.
Kom ons praat reguit: Daar bestaan 'n wydverspreide gevoel dat ANC- en EFF-politici oor 'n lang tyd die klimaat vir geweld teenoor ons boere geskep het. Dis onder meer gedoen deur haatliedjies soos "Kill the Boer", aantygings dat boere die grond gesteel het, en die regering se beleid van onteiening sonder vergoeding, wat alles 'n openlike aanval op ons boere is.
Ons bly op 'n kontinent waar hongersnood gereeld voorkom, maar hier word ons kosprodusente verguis en verskreeu en vervreem. Én vermoor. Voedselsekerheid behoort 'n nasionale prioriteit te wees en nie net lippediens nie. Maar boerelewens gaan oor veel meer as net die voedselketting. Boereplase tower vir my beelde op van gasvryheid, boekevat, kampvuurkuiers, familiebyeenkomste en 'n Afrikaanse lewe. Die grond en die gras en die geskiedenis is in plaasname ingeskryf. Boerdery is 'n leefwyse; nie net 'n onderneming nie. Boere se swaarkry is ons almal se swaarkry. Daarom raak ons stedelinge ook bitter oor hierdie onreg.
As 'n boer sterf, breek die eerste skakel in die voedselketting morsaf. 'n Duisend borde word leeg. Tientalle werkers gaan in sinkhuise rondom dorpe sit. 'n Kleinkind word sonder Ouma en Oupa groot. 'n Afrikaanse woord raak stil. 'n Plaashuis staan leeg – sonder lag, kuier en boeregasvryheid. Daar is nóg 'n leë stoel by die boerevereniging, 'n oop sitplek in die kerk, een stem minder wat Psalm 23 saamsing, 'n Bybel wat toegeslaan en stowwerig bly lê, kleinkinders wat nou oorsee Engels praat, 'n leefwyse wat uitsterf, en 'n traan wat eensaam in die ouetehuis val.
As ons vra dat ons boere beskerm word, vra ons nie 'n guns nie. Boere is net soos enige ander mense ook geregtig op beskerming. Die regering het die kommando's afgeskaf, maar nooit soos belowe 'n ander, doeltreffende veiligheidstelsel in die plek daarvan ingestel nie. Die owerhede se optrede teen boere het al talle kere gewys dat hulle nie vir ons boere omgee nie. Ons wil optrede sien, nie net uitsprake hoor nie.
AfriForum het besluit om eerskomende Vrydag 16 Oktober digby Senekal 'n vreedsame, veilige en ordelike saamtrek teen plaasmoorde en geweld te hou. Daar sal streng dissipline wees, en almal se veiligheid sal verseker word. Die Solidariteit Beweging ondersteun hierdie protesoptrede, en nooi ons lede uit om hul steun te kom toon. Ons moet saam sterk openbare standpunt inneem om aan die rowerbendes, die regering en die wêreld te wys dat ons by ons boere staan.
Hierdie saamtrek moet verseker dat die stem van die gematigde middelgrond gehoor word. Ons mag nie dat die vreedsame meerderheid se sterk maar tog redelike stem stilgemaak word deur 'n klein groepie oproeriges en die uitlokkende optrede van radikale rooies nie. Ons mag nie toelaat dat ons regverdige eis vir sterk optrede teen moordenaars uitgedoof word deur mense met politieke en rasse-agendas nie. Ons mag nie dat die aandag afgetrek word van die lot van wetsgehoorsame boere – die werklike slagoffers – nie. Ons veg vir veilige plase, nie teen ander rasse nie. Dis in niemand se belang dat die gesonde persoonlike verhoudinge wat daar tussen mense van verskillende rasse bestaan, vergiftig word deur swak politieke verhoudinge nie.
AfriForum en Solidariteit bepleit sterk maar verantwoordelike optrede. Dis nie nou die tyd om die reg in eie hande te neem of om onwettig op te tree nie. Dan kan ons nie kla oor ander se onwettige optrede nie en benadeel ons die boere se saak en hul veiligheid. AfriForum sal op 'n geskikte en veilige perseel besluit en behoorlike maatreëls tref dat almal wat die veiligheid van ons boere op die hart dra, dit Vrydag gedissiplineerd kan kom wys.
By die geleentheid sal ons AfriForum se plan vir veilige plase bekendstel, en ook 'n stel billike eise bekendmaak wat ons aan die president gaan voorlê om te verseker dat ons nie tweedeklas-burgers is wat derderangs regeer word nie.
Ons is moeg vir die straffelose korrupsie, die wydverspreide verval en die grootskaalse wanbestuur wat die land teister. Ons is moeg vir die dubbelstandaarde wat in Suid-Afrika heers. Ons weier om tweedeklasburgers te wees. Ons is niemand se onderdane nie. Die land is in 'n krisis en vertroue is op 'n laagtepunt. Die regering moet die verantwoordelikheid neem om met alle rolspelers te praat om oplossings vir knellende vraagstukke te vind. Afrikaners is bereid om te help, maar dan moet die regering ophou om ons uit te sluit. Dit is tyd om te praat. Dit is tyd om te doen.
Vryspraak: Dink voor jy doen in tyd van konflik
Wens ek kon daar wees…
Uitstekende artikel Flip
Nog n vreedsame optog.
Nog n petisie.
Nog n memorandum.
Vir hoe lank nog?
Ek begin stadig maar seker moeg raak vir Afriforum en Solidariteit se optrede (ek is n lid van beide). Baie stadig, maar baie seker.
Sorg vir genoeg kameras en media dekking. (Verkieslik internasionale media.) Maar ook as moontlike bewyse van polisie en EFF optredes.